চিকিৎসায় গাফিলতিতে এক কিশোরীর মৃত্যুর অভিযোগ উঠল আর এন টেগোর হাসপাতালের বিরুদ্ধে। পূর্ব যাদবপুর থানায় হাসপাতাল কর্তৃপক্ষ ও এক চিকিৎসকের বিরুদ্ধে এফআইআর দায়ের করেছেন ওই কিশোরীর পরিবারের লোকজন। ওই ঘটনাকে কেন্দ্র করে উত্তেজনা ছড়ায় শুক্রবার সন্ধ্যায়।
পুলিশ জানিয়েছে, গলব্লাডারে অস্ত্রোপচার করাতে মুকুন্দপুরের ওই বেসরকারি হাসপাতালে গত ১৮ মার্চ ভর্তি করানো হয়েছিল অনিন্দিতা মণ্ডল (১৪) নামে ওই কিশোরীকে। তার বাড়ি সোনারপুরের কামরাবাদের ভৌমিক পাড়ায়। সোনারপুরের একটি ইংরেজি মাধ্যম স্কুলের নবম শ্রেণির ছাত্রী অনিন্দিতার অস্ত্রোপচার হয় ১৯ মার্চ। কিন্তু অস্ত্রোপচারের সময় পিত্তথলির নালিতে চিকিৎসকেরা ছিদ্র করে ফেলেন বলে অভিযোগ। এর দু’দিন পর হাসপাতালের পক্ষ থেকে পরিবারের লোকজনকে জানানো হয় যে, পিত্তরস অনিন্দিতার সারা শরীরে ছড়িয়ে গিয়েছে। এর জন্য আরও অস্ত্রোপচার করাতে হবে। অনিন্দিতার বাবা রাজেশ মণ্ডল বলেন, ‘‘পরে আরো দু’টো অস্ত্রোপচার করা হয়। তবে হাসপাতালের তরফে জানিয়ে দেওয়া হয়, রোগীর অবস্থা ভালো নয়। সারা শরীরে সংক্রমণ ছড়িয়ে পড়েছে।’’
পরিবারের লোকজনকে না জানিয়ে ড্রেসিং করানোর নামে আরেকবার অস্ত্রোপচার করে আটটি পাথর বার করা হয় বলে অভিযোগ। ওই কিশোরীর এক আত্মীয় বলেন, ‘‘আমাদের আপত্তি চিকিৎসকদের লুকোচুরিতে। সামান্য গলব্লাডার অপারেশন নিয়ে ধোঁয়াশা এবং ড্রেসিংয়ের নামে লুকিয়ে অপারেশন করানো নিয়েই প্রশ্ন।’’ ওই অস্ত্রোপচারের পর থেকেই অনিন্দিতার শারীরিক অবস্থার দ্রুত অবনতি হতে থাকে। প্রায় একমাস ভেন্টিলেশনে ছিল সে। শুক্রবার সেখানেই মৃত্যু হয় তার। অনিন্দিতা যাঁর অধীনে হাসপাতালে ভর্তি হয়েছিল, সেই চিকিৎসকের দিকে অভিযোগের আঙুল উঠেছে। সংবাদ মাধ্যমের প্রশ্ন এড়াতে ওই চিকিৎসক শনিবার কার্যত পালিয়ে বেড়িয়েছেন। অনন্দিতার মা রুমাদেবী বলেন, ‘‘ওই চিকিৎসক আমার মেয়েকে মেরে ফেলেছে।’’ হাসপাতাল কর্তৃপক্ষ অভিযোগ অস্বীকার করে জানান, মাল্টি অরগ্যান ফেলিওরের জন্যই অনিন্দিতার মৃত্যু হয়েছে৷